b'\n_START_ARTICLE_\nLarix decidua var. decidua\n_START_SECTION_\nEuropinis maumedis (Larix decidua) ir jo varietetai\n_START_PARAGRAPH_\nEuropinio maumed\xc5\xbeio alpinis varietetas (Larix decidua var. decidua) yra vienas i\xc5\xa1 trij\xc5\xb3 europinio maumed\xc5\xbeio (Larix decidua) varietet\xc5\xb3. Kiti du varietetai yra karpatinis maumedis (Larix decidua var. carpatica) ir lenkinis maumedis (Larix decidua var. polonica). Botanin\xc4\x97je literat\xc5\xabroje karpatinis maumedis da\xc5\xbenai nei\xc5\xa1skiriamas kaip atskiras varietetas, o apib\xc5\xabdinamas kaip lenkinis maumedis. Visi europinio maumed\xc5\xbeio varietetai tarpusavyje kry\xc5\xbeminasi._NEWLINE_I\xc5\xa1 kit\xc5\xb3 maumed\xc5\xbeio r\xc5\xab\xc5\xa1i\xc5\xb3 europiniam maumed\xc5\xbeiui artimiausi yra sibiriniai maumed\xc5\xbeiai, su kuriais lengvai kry\xc5\xbeminasi.\n_START_SECTION_\nAlpinio varieteto maumed\xc5\xbei\xc5\xb3 paplitimas Europoje ir augimviet\xc4\x97s\n_START_PARAGRAPH_\nAlpiniai maumed\xc5\xbeiai savaime paplit\xc4\x99 Europos \xc5\xbeemyne apie Alpi\xc5\xb3 kalnus iki 2200\xe2\x80\x932500\xc2\xa0m auk\xc5\xa1\xc4\x8dio._NEWLINE__NEWLINE_\xc5\xa0alys ir j\xc5\xb3 dalys, kur alpinis varietetas savaiminis:_NEWLINE__NEWLINE_Pietvakari\xc5\xb3 Pranc\xc5\xabzijoje, \xc5\xa0veicarijoje, Lichten\xc5\xa1teine, Austrijoje, siaurame Vokietijos pietiniame pakra\xc5\xa1tyje, nedidel\xc4\x97je \xc5\xa1iaur\xc4\x97s Italijos dalyje, nedidel\xc4\x97je \xc5\xa1iaur\xc4\x97s vakarin\xc4\x97je Slov\xc4\x97nijos dalyje.\n_START_SECTION_\nMatmenys\n_START_PARAGRAPH_\nTai vieni auk\xc5\xa1\xc4\x8diausi\xc5\xb3 maumed\xc5\xbei\xc5\xb3 genties med\xc5\xbeiai, u\xc5\xbe kuriuos auk\xc5\xa1tesni tik vakariniai maumed\xc5\xbeiai. Vidutinis alpinio varieteto europini\xc5\xb3 maumed\xc5\xbei\xc5\xb3 auk\xc5\xa1tis 20-40\xc2\xa0m, nors da\xc5\xbenai u\xc5\xbeauga vir\xc5\xa1 40\xc2\xa0m ir rekordiniai iki 55 m auk\xc5\xa1\xc4\x8dio. \xc5\xa0i\xc5\xb3 alpinio varieteto maumed\xc5\xbei\xc5\xb3 kamieno skersmuo gali siekti iki 1-1,5\xc2\xa0m, masyviausi\xc5\xb3 kartais iki 2-2,71\xc2\xa0m._NEWLINE_\xc5\xa0iuo metu vie\xc5\xa1ai \xc5\xbeinomas auk\xc5\xa1\xc4\x8diausias europinio maumed\xc5\xbeio alpinio varieteto Larix decidua var. decidua medis auga Bavarijoje (Vokietija), jo auk\xc5\xa1tis 53,80\xc2\xa0m (i\xc5\xa1matuotas lazeriu). Storiausiu kamienu medis auga Ulteno sl\xc4\x97nyje (Saint Nicholas Italija), jo kamieno skersmuo 271\xc2\xa0cm, auk\xc5\xa1tis 30\xc2\xa0m.\n_START_SECTION_\nPo\xc5\xbeymiai\n_START_PARAGRAPH_\nAlpinio varieteto maumed\xc5\xbei\xc5\xb3 kankor\xc4\x97\xc5\xbeiai 2,5\xe2\x80\x934,5\xc2\xa0cm ilgio ir 1,5-3\xc2\xa0cm plo\xc4\x8dio.'